[Video] 4-jarige steel harte met volkslied – Pretoria.ws
Klein Willem (Foto: 'n Skermskoot uit die video)
'n Video van 'n vierjarige seuntjie van Pretoria wat die Suid-Afrikaanse volkslied passievol sing, verower harte landwyd.
Carmen Minnaar, die jong Willem se ma, het aan Maroela Media vertel hy is nog altyd passievol oor rugby, en het onlangs 'n YouTube-video gekyk waar die Springbokke dié liedjie voor hul wedstryd gesing het.
"Sy sussie moes ook onlangs die volkslied vir skool leer, daarom het ek die liedjie toe op iTunes afgelaai en op my selfoon gestoor sodat sy dit gereeld kon hoor. Hy het die liedjie op my selfoon hoor speel, en dit toe ook sommer self geleer," vertel sy.
Minnaar sê sy en haar man het 'n tydjie gelede 'n rugbywedstryd tussen die Stormers en die Bulle gaan kyk en toe vir hom 'n rugby-hempie ook gekoop.
"Hy wil nou glad nie enigiets anders dra nie," lag sy. "Ons het intussen vir hom 'n Bulle- én Springbokhemp ook gekoop sodat hy net vir 'n slag 'n ander hempie kan dra."
Sy sê Willem is sedert 'n baie jong ouderdom lief vir musiek. "Ek weet egter nie wat sy fassinasie met die volkslied is nie – dalk vind dit aanklank by hom. Dalk is dit omdat hy die Bokke die liedjie voor hul wedstryd sien sing het. Hy is net gaande daaroor."
Buiten die volkslied, luister hy ook graag na die Afrikaanse sanger Jo Black. Minnaar sê hy het dié album al byna van begin tot einde geleer.